section_heading: 1966.
paragraph_text: Prvi nastup Schlesser je imao na VN Njemačke na stazi Nürburgring 7. kolovoza 1966. Ipak taj nastup kao prvi u Formuli 1 je diskutabilan, iz razloga što su se na toj utrci istodobno vozile utrka Formule 1 i Formule 2. Schlesser je nastupao za momčad Matra Sports, vozeći Matrin MS5 Formula 2 bolid, pogonjen Ford Cosworthovim SCA L4 1.0 litrenim motorom. Kvalificirao se na 19. mjesto s 45 sekundi zaostatka za najboljim vremenom Jima Clarka, a od 13 bolida Formule 2, bio je treći najbrži s 3,5 sekundi zaostatka za najboljim vremenom Jackyja Ickxa. U utrci od 15 krugova, Schlesser je na kraju 4. kruga bio na 15. mjestu, na kojem se zadržao sljedećih pet krugova. Kako su vozači ispred njega odustajali, tako je i Joseph napredovao, te na kraju utrku završio na 10. mjestu s krugom zaostatka iza pobjednika Jacka Brabhama. U utrci Formula 2 bolida, završio je na 3. mjestu iza Jean-Pierrea Beltoisea i Huberta Hahnea. Bio je to jedini Schlesserov nastup te sezone.